钦定古今图书集成/方舆汇编/边裔典/第125卷
## 钦定古今图书集成/方舆汇编/边裔典/第125卷

| 钦定古今图书集成 方舆汇编 第一百二十五卷 |

| |

钦定古今图书集成方舆汇编边裔典

第一百二十五卷目录

屠州部汇考

周〈成王一则〉

般吾部汇考

周〈成王一则〉

州靡部汇考

周〈成王一则〉

都郭部汇考

周〈成王一则〉

楼烦部汇考

周〈成王一则〉

奇干部汇考

周〈成王一则〉

解如部汇考

北魏〈道武帝登国一则〉

回纥部汇考一〈高车　回鹘　敕勒　铁勒　薛延陀　契苾羽　都播　多览葛

骨利干　拔野古　白霫　斛薛　奚结　思结　阿跌　仆骨　同罗　浑〉

北魏〈道武帝登国二则　天兴四则　太武帝始光一则　文成帝太安一则　孝文帝

太和二则　宣武帝永平二则　孝明帝神龟一则　正光二则　孝静帝天平一则　兴和

一则〉

隋〈文帝开皇一则　炀帝大业二则〉

边裔典第一百二十五卷

周

### 成王 年大会诸侯于成周屠州入贡

按《汲冢周书王会解》，“屠州黑豹。”

〈注〉《屠州》，狄之别也。

周

### 成王 年大会诸侯于成周其西般吾入贡

按《汲冢周书王会解》：“其西般吾白虎。”

〈注〉次“西般吾”，北狄近西。

周

### 成王 年大会诸侯于成周州靡入贡

按《汲冢周书》：王会解州靡费，费其形人身技踵自笑，
笑则上唇，翕其目，食人。北方谓之吐喽。

〈注〉《费费》曰：袅羊好行，立行如人被发，前足稍长者也。

周

### 成王 年大会诸侯于成周都郭入贡

按《汲冢周书》：“王会解都郭生，生若黄狗，人面，能言。”

〈注〉《都郭生》生“北狄”二名。

周

### 成王 年大会诸侯于成周楼烦入贡

按《汲冢周书》王会解，“楼烦以星施，星施者珥旄。”

〈注〉楼烦，北戎珥旄，所以为旄羽耳。

周

### 成王 年大会诸侯于成周奇干入贡

按《汲冢周书》王会解：“奇干善芳。”善芳者，头若雄鸡，佩
之令人不昧。

〈注〉《奇干》，亦北狄善芳，鸟名

北魏

### 道武帝登国三年讨解如部大破之

按《魏书太祖本纪》，“登国三年十有二月辛卯，车驾西
征，至女水，讨解如部，大破之，获男女杂畜十数万。”
按《高车传》：“初，太祖时有吐突邻部在女水上，常与解
如部相为唇齿，不供职事。登国三年，太祖亲西征，度
弱洛水，复西行趣其国，至女水上，讨解如部落，破之。
明年春，尽略徙其部落畜产而还。”

=回纥部汇考一〈{{{1}}}〉

北魏

### 道武帝登国四年春正月袭高车诸部大破之

登国五年春三月，帝西征，次鹿浑海，袭高车袁纥部，
大破之。冬十月，讨高车豆陈部于狼山，大破之。
按以上《魏书道武帝本纪》云云。按高车本传，“高车
盖古赤狄之馀种也。初号为狄历，北方以为敕勒，诸
夏以为高车丁零。其语略与匈奴同，而时有小异。或
云其先匈奴之甥也。其种有狄氏、袁纥氏、斛律氏、解
批氏、护”骨氏、异奇斤氏。俗云：匈奴单于生二女，姿容
甚美，国人皆以为神。单于曰：“吾有此女，安可配人，将
以与天。”乃于国北无人之地筑高台，置二女其上，曰：
“请天自迎之。”经三年，其母欲迎之，单于曰：“不可，未彻
之间耳。”复一年，乃有一老狼，昼夜守台《嗥呼》，因穿台
下为空穴，经时不去。其小女曰：“吾父处我于此，欲以
与天，而今狼来，或是神物，天使之然，将下就之。”其姊
大惊曰：“此是畜生，无乃辱父母也。”妺不从，下为狼妻
而产子，后遂滋繁成国。故其人好引声长歌，又似狼
嗥无都统，大帅，当种，各有君长，为性粗猛，党类同心，
至于寇难，翕然相依，斗无行陈，头别冲突，乍出乍入，
不能坚战。其俗蹲倨亵黩，无所忌避。婚姻用牛马，纳
聘以为荣。结言既定，男党营车阑马，令女党恣取，上
马袒乘出阑，马主立于阑外，振手惊，马不坠者即取
之，坠则更取，数满乃止。俗无谷，不作酒。迎妇之日，男
女相将，持马酪熟肉节解，主人延宾，亦无行位，穹庐
前丛坐，饮宴终日，复留其宿。明日将妇归，既而将夫
党还入其家，马群，极取良马，父母兄弟虽惜，终无言
者。颇讳娶寡妇而优怜之。其畜产自有记识，虽阑纵
在野，终无妄取。俗不清洁，喜致震霆，每震则叫呼射
天而弃之移去。至来岁秋马肥，复相率候于震所，埋
羖羊，然火拔刀，女巫祝说，似如中国祓除。而群队驰
马，旋绕百匝乃止。人持一束柳桋回竖之，以乳酪“灌
焉。妇人则以皮裹羊骸戴之首上，萦屈发鬓而缀之，
有似轩冕。”其死亡葬送，掘地作坎，坐尸于中，张臂引
弓，佩刀挟槊，无异于生。而露坎不掩。时有震死及疫
疠，则为之祈福。若安全无他，则为报赛。多杀杂畜，烧
骨以燎，走马绕旋，多者数百匝。男女无小大，皆集会。
平吉之人，则歌舞作乐；死丧之家“则悲吟哭泣。”其迁
徙随水草，衣皮食肉。牛羊畜产尽与蠕蠕同，唯车轮
高大，辐数至多。后徙于鹿浑海西北百馀里，部落强
大，常与蠕蠕为敌，亦每侵盗于国家。太祖亲袭之，大
破其诸部。后太祖复度《弱洛》水西行，至鹿浑海停驾，
简轻骑西北行百馀里袭破之，虏获生口马牛羊二
十馀万。复讨其馀种于狼山，大破之。

### 天兴二年春正月车驾北巡袭高车大破之

按《魏书道武帝本纪》：天兴二年“正月庚午，车驾北巡，
分命诸将大袭高车，大将军常山王遵等三军从东
道出长川，镇北将军高凉王乐真等七军从西道出
牛川，车驾亲勒六军从中道，自駮髯水西北。二月丁
亥朔，诸军同会，破高车杂种三十馀部，获七万馀口，
马三十馀万匹，牛羊百四十馀万头。骠骑大将军卫”
王仪督三万骑，别从西北绝漠千馀里，破其遗迸七
部，获二万馀口，马五万馀匹，牛羊二十馀万头，高车
二十馀万乘，并服玩诸物。还次牛山及薄山，并刻石
记功，班赐从臣各有差。庚戌，征虏将军庾岳破张超
于勃海，超走平原，为其党所杀。以所获“高车众起鹿
苑于南台阴，北距长城，东包白登，属之西山，广轮数
十里，凿渠引武川水注之苑中疏为三沟，分流宫城
内外，又穿鸿雁池。三月己未，车驾至自北伐。”按《高
车本传》：“车驾巡幸，分命诸将为东西二道。太祖亲勒
六军从中道，自駮髯水西北徇略其部，诸军同时云
合，破其杂种三十馀落。卫王仪别督将从西北绝漠
千馀里，复破其遗迸七”部。于是《高车》大惧，诸部震骇。
太祖自牛川南引大校猎，以《高车》为围，骑徒遮列，周
七百馀里，聚杂兽于其中。因驱至平城，即以高车众
起鹿苑，南因台阴，北距长城，东包白登，属之西山。
天兴三年冬十一月，高车别帅敕力犍率九百馀落
内属。

天兴四年春正月，高车别帅率其部三十馀落内附
按以上《魏书道武帝本纪》云云。按《高车本传》：“高车
侄利曷莫弗敕力犍率其九百馀落内附，拜敕力犍为扬威将军，置司马参军，赐谷二万斛。”后高车解批：
“莫弗幡豆建复率其部三十馀落内附，亦拜为威远
将军，置司马参军，赐衣服，岁给廪食。”

天兴六年冬十月，诏将军伊谓率骑二万北袭高车，
十有一月，大破之。

按《魏书道武帝本纪》云云。按高车本传，蠕蠕社仑
破败之后，收拾部落，转徙广漠之北，侵入高车之地。
斛律部部帅倍侯利患之曰：“社仑新集，兵贫马少，易
与耳。”乃举众掩击，入其国落。高车昧利，不顾后患，分
其庐室，妻其妇女，安息寝卧不起。社仑登高望见，乃
招集亡散得千人，晨掩杀之，走而脱者十二三。倍侯
利遂来奔，赐爵孟都公。倍侯利质直，勇健过人，奋戈
陷陈，有异于众。北方之人畏婴儿啼者，语曰：“倍侯利
来，便止。”处女歌谣云：“求良夫当如倍侯。”其服众如此。
善用五十蓍筮，吉凶每中，故得亲幸，赏赐丰厚，命其
少子曷堂内侍。及倍侯利卒，太祖悼惜，葬以国礼，谥
曰忠壮王。后诏将军伊谓率二万骑北袭高车馀种
袁纥、乌频，破之。

### 太武帝始光元年遣左仆射安原等讨高车降者数十万徙置漠南

按《魏书太武帝本纪》不载。按《高车本传》，“太祖时分
散诸部，唯高车以类麤犷，不任使役，故得别为部落。
后世祖征蠕蠕，破之而还，至漠南。”〈按本纪在始光元年〉闻“《高车》
东部在已尼陂，人畜甚众，去官军千馀里，将遣左仆
射安原等讨之。”司徒长孙翰、尚书令刘洁等谏，世祖
不听。乃遣原等并发新附高车，合万骑至于已尼陂。
《高车》诸部望军而降者数十万落，获马牛羊亦百馀
万，皆徙置漠南千里之地。乘高车逐水草，畜牧蕃息。
数年之后，渐知粒食，岁致献贡，由是国家马及牛羊
遂至于贱，毡皮委积。

### 文成帝太安 年高车大会祭天驾幸其地

按《魏书文成帝本纪》，不载。按《高车》本传：“高宗时，五
部高车合聚祭天，众至数万，大会，走马杀牲，游绕歌
吟忻忻。其俗称自前世以来，无盛于此，会车驾临幸，
莫不忻悦。”

### 孝文帝太和十四年高车阿伏至罗遣使入贡

按《魏书孝文帝本纪》，不载。按《高车本传》，高车之族
又有十二姓：一曰泣伏利氏，二曰吐卢氏，三曰乙旃
氏，四曰大连氏，五曰窟贺氏，六曰达簿干氏，七曰阿
仑氏，八曰莫允氏，九曰俟分氏，十曰副伏罗氏，十一
曰乞袁氏，十二曰右叔沛氏。先是副伏罗部为蠕蠕
所役，属豆仑之世。蠕蠕乱离，国部分散，副伏罗、阿伏
至，罗与从弟穷奇，俱统领高车之众十馀万落。太和
十一年，豆仑犯塞，阿伏至罗等固谏不从，怒，率所部
之众西叛，至前部西北，自立为王。国人号之曰“候娄
匐勒”，犹魏言大天子也。穷奇号“候倍”，犹魏言储主也。
二人和穆，分部而立。阿伏至罗居北，穷奇在南，豆仑
追讨之，频为阿伏至罗所败，乃引众东徙。十四年，阿
伏《至罗》遣商胡越者至京师，以二箭奉贡，云“蠕蠕为
天子之贼臣。谏之不从，遂叛来至此，而自竖立，当为
天子讨除蠕蠕。”高祖未之信也，遣使者于提往观虚
实。阿伏至罗与穷奇遣使者《簿颉》随于提来朝，贡其
方物。诏员外散骑侍郎可足浑长生复与于提使高
车，各赐绣裤褶一具、杂“彩百匹。”

太和　　年，车驾南行，《高车》馀众推《纥树》者为主，叛
北归。诏江阳王继都督北讨诸军，高车降。

按《魏书孝文帝本纪》，不载。按高车本传，“高祖召高
车之众，随车驾南讨。高车不愿南行，遂推表纥树者
为主，相率北叛，游践金陵。都督宇文福追讨，大败而
还。又诏平北将军江阳王继为都督讨之。继先遣人
慰劳树者，树者入蠕蠕，寻悔，相率而降。”按《江阳王
继传》，“继除平北将军，镇摄旧都。高车酋帅树者拥部
民反”叛，诏继都督北讨诸军事，自怀、朔以东悉禀继
节度。继表：“高车顽党，不识威宪，轻相合集，背役逃归，
计其凶戾，事合穷极，若悉追戮，恐遂扰乱。请遣使镇
别推检，斩愆首一人，自馀加以慰喻。若悔悟从役者，
即令赴军。”诏从之。于是叛徒往往归顺。高祖善之，顾
谓侍臣曰：“江阳良足大任也。”车驾北巡至邺而高车
悉降恒朔清定继以高车扰叛频表请罪高祖优诏
喻之。

### 宣武帝永平元年七月高车遣使朝贡

永平三年冬十月，《高车》遣使朝献。

按：以上《魏书·宣武帝本纪》云云。按《高车本传》，“穷奇
后为嚈哒所杀，虏其子弥俄突等，其众分散，或来奔
附，或投蠕蠕。诏遣宣威将军羽林监孟威抚纳降人，
置之高平镇。阿伏至罗长子蒸，阿伏至罗馀妻谋害
阿伏至罗，阿伏至罗杀之。阿伏至罗又残暴，大失众
心，众共杀之，立其宗人跋利延为主。岁馀，嚈哒伐高
车”将纳弥俄突，国人杀跋利延，迎弥俄突而立之。弥
俄突既立，复遣朝贡，又奉表献金方一、银方一、金杖
二、马七匹、驼十头。诏使者慕容坦赐弥俄突杂彩六十匹。世宗诏之曰：“卿远据沙外，频申诚款，览揖忠志，
特所钦嘉。蠕蠕、嚈哒、吐谷浑所以交通者，皆路由高
昌，掎角相接。今高昌内附，遣使迎引，蠕蠕往来路绝，
奸势不得妄令群小，敢有陵犯拥塞王人，罪在不赦。”
弥俄突寻与蠕蠕主伏图战于蒲类海北，为伏图所
败，西走三百馀里。伏图次于伊吾北山。先是，高昌王
麹嘉表求内徙，世宗遣孟威迎之。至伊吾，蠕蠕见威
军，怖而遁走。弥俄突闻其离骇，追击，大破之，杀伏图
于蒲类海北，割其发送于孟威。又遣使献龙马五匹、
金银、貂皮及诸方物。诏《东城子》于亮报之，赐乐器一
部，乐工八十人，赤䌷十疋、杂彩六十匹。弥俄突遣其
莫何去汾屋引叱贺真贡其方物。

### 孝明帝神龟元年夏四月高车国遣使朝贡

按：《魏书孝明帝本纪》云云。

### 正光三年高车弥俄突败于蠕蠕蠕蠕杀之国人立其弟伊匐大破蠕蠕

按《魏书孝明帝本纪》，“正光三年夏四月，以高车国主
覆罗伊匐为镇西将军、西海郡开国公、高车王。”按
《高车本传》，“肃宗初，弥俄突与蠕蠕主丑奴战败被禽，
丑奴系其两脚于驽马之上，顿曳杀之，漆其头为饮
器，其部众悉入嚈哒。经数年，嚈哒听弥俄突弟伊匐
还国。伊匐既复国，遣使奉表。于是诏遣使者谷楷等
拜”为镇西将军、西海郡开国公。高车王伊匐复大破
蠕蠕，蠕蠕王婆罗门走投凉州。

正光　年，伊匐与《蠕蠕》战，败归。其弟越居杀伊匐自
立。

按《魏书孝明帝本纪》，不载。按《高车本传》，“正光中，伊
匐遣使朝贡，因乞朱画步挽一乘，并幔褥秋辔一副，
伞扇各一枚，青曲盖五枚，赤漆扇五枚，鼓角十枚，诏
给之。伊匐后与蠕蠕战，败归。其弟越居杀伊匐自立。”

### 孝静帝天平 年高车越居复为蠕蠕所破伊匐子比适复杀越居而自立

按《魏书孝静帝本纪》不载。按《高车本传》云云。

### 兴和三年立高车越居子去宾为高车王

按《魏书孝静帝本纪》，“兴和三年夏四月戊申，阿至罗
国主副伏罗越居子去宾来降，封为高车王。”按《高
车本传》，“兴和中，比适又为蠕蠕所破，越居子去宾自
蠕蠕来奔，齐献武王欲招纳远人，上言封去宾为高
车王，拜安北将军、肆州刺史，既而病死。”